L-Iżrael huwa l-aħħar pajjiż li offra lill-gvern Niġerjan għajnuna biex isib it-tfajliet maħtufa. F’telefonata, il-Prim Ministru Benjamin Netanyahu qal lill-President Nigerjan Goodluck Jonathan li kien lest jgħinu jilloka lill-istudenti u “jiġġieled it-terroriżmu”. L-istqarrija tal-uffiċċju tal-prim ministru Iżrealjan ma tatx aktar dettalji dwar kif jistgħu jgħinu fit-tfittxija li fiha qed jgħinu wkoll esperti Amerikani u Ingliżi li qed jużaw tagħmir soffistikat tas-smigħ biex ikopru l-foresta Sambisa fejn hu maħsub li qegħdin. Sadanittant, il-Gvernatur tal-istat ta’ Borno qed jgħid li għandu informazzjoni dwar fejn 200 mit-300 tifla tal-iskola li nħatfu minn militanti tal-grupp Iżlamiku Boko Haram. Hu qed jgħid li t-tfajliet għadhom fin-Niġerja u għadda l-informazzjoni lill-awtoritajiet biex jivverifikawha. Il-militanti Iżlamiċi qed jisħqu li t-tfajliet m’għandhomx jintbagħtu l-iskola iżda għandhom jingħataw għaż-żwieġ.